**Cynllun Cefnogi Mudiadau Gwaith Ieuenctid Gwirfoddol**

Beth yw'r cynllun?

Mae Cynllun Cefnogi Mudiadau Gwaith Ieuenctid Gwirfoddol (VYWOSS) yn cael ei sefydlu i helpu mudiadau gwaith ieuenctid gwirfoddol o ganlyniad uniongyrchol i'r argyfwng costau byw a heriau cysylltiedig eraill.

Deellir gyda chostau cynyddol y gall anghenion pobl ifanc fod wedi newid, ac mae’r ariannu hwn i helpu i gefnogi mudiadau gwirfoddol i ddarparu/parhau i ddarparu gwasanaethau i bobl ifanc er mwyn iddynt allu cwrdd ag oedolion y gellir ymddiried ynddynt yn ôl yr angen a bod y bobl ifanc hynny yn cael eu cefnogi.

Cyfanswm yr ariannu yn 2023/24 sy'n rhan o VYWOSS yw £180,000, gyda hyd at uchafswm o £7,500 ar gael fesul cais llwyddiannus.

Bydd hyn yn cael ei rannu'n ddau gylch ariannu. Bydd y rownd gyntaf ar agor o fis Mai 2023. Bydd yr ail rownd ar agor o fis Hydref 2023.

Pwy sy'n gymwys?

Mudiadau'r sector gwaith ieuenctid gwirfoddol sy’n gweithio o fewn uchafswm o hyd at ddau ardal awdurdod lleol yng Nghymru yn unig ac sy’n darparu cymorth gwaith ieuenctid i bobl ifanc gan ddilyn egwyddorion a dibenion gwaith ieuenctid (gweler [Gwaith Ieuenctid yng Nghymru: Egwyddorion a Dibenion – CWVYS](https://www.cwvys.org.uk/youth-work-in-wales-principles-and-purposes-2/)).

Ni fydd unrhyw fudiadau y dyfarnwyd ariannu iddynt drwy naill rownd o'r [Grant Strategol ar gyfer Sefydliadau Gwaith Ieuenctid Gwirfoddol](https://www.gov.wales/strategic-voluntary-youth-work-organisation-svywo-grant-scheme-application-form) (SVYWO) a/neu sy'n gweithio mewn mwy na dau ardal awdurdod lleol yn gymwys i wneud cais.

**Ar gyfer beth y gellir defnyddio'r ariannu?**

Gellir defnyddio’r ariannu ar gyfer amrywiaeth o gostau a gweithgareddau a allai gynnwys y canlynol (ond heb fod yn gyfyngedig iddynt):

* Gallu agor/aros ar agor i bobl ifanc (gallai gynnwys costau rhedeg a/neu gyfleustodau uwch)
* Talu costau staff a gwirfoddolwyr i fod yno ar gyfer yr amseroedd sydd eu hangen ar bobl ifanc – er enghraifft, gallai hyn gynnwys costau teithio i fod yno i ddarparu gwasanaeth
* Costau darparu cefnogaeth i bobl ifanc fel rhan o'r ddarpariaeth i fynd i'r afael â heriau presennol e.e. bwyd poeth a diodydd i bobl ifanc

**Ni ellir defnyddio’r ariannu ar gyfer y canlynol:**

* Costau wrth gefn, benthyciadau, gwaddolion neu daliadau llog
* Gweithgareddau crefyddol
* Alcohol neu sylweddau anghyfreithlon
* Gweithgareddau gwneud elw neu godi arian
* TAW y gallwch ei adennill
* Gweithgareddau statudol
* Teithio tramor

**Sut mae mudiadau yn gwneud cais?**

Dylai mudiadau cymwys wneud cais i CWVYS drwy [Amanda@cwvys.org.uk](mailto:Amanda@cwvys.org.uk) yn y lle cyntaf, gan ddefnyddio’r ffurflen gais a ddarperir.

**Pwyntiau allweddol**

* Rhaid peidio â chael ariannu dwbl. Dylid gofyn i’r mudiad sy’n gwneud cais gadarnhau nad yw’n cael ei ariannu i ymgymryd â’r gweithgareddau hyn eisoes na darparu gwybodaeth glir am yr ychwanegedd y bydd yr ariannu hwn yn ei ddarparu.
* Ni all ymgeiswyr i'r VYWOSS dderbyn ariannu trwy raglen grant SVYWO hefyd ac i'r gwrthwyneb. Bydd unrhyw achosion o'r fath yn golygu bod ceisiadau ar gyfer y VYWOSS yn anghymwys.
* Mae'n bosib y gofynnir i fudiadau ddarparu tystiolaeth o gostau i sicrhau llwybr archwilio clir.
* Dim ond unwaith y gall mudiadau wneud cais ar draws y ddwy rownd yn 2023/24 h.y. naill ai ym mis Mai neu ym mis Medi.
* Ein nod yw trosglwyddo ariannu i ymgeiswyr llwyddiannus yn rownd 1 erbyn diwedd mis Mehefin 2023. Bydd angen defnyddio'r ariannu hwn erbyn mis Rhagfyr 2023.
* Ein nod yw trosglwyddo ariannu i ymgeiswyr llwyddiannus yn rownd 2 erbyn diwedd mis Hydref 2023. Bydd angen defnyddio'r ariannu hwn erbyn mis Mawrth 2024.
* Canolbwyntio ar ddarparu gwasanaethau yn hytrach na rheoli/gweinyddu h.y. gall y costau gynnwys eitemau fel costau tanwydd ond rhaid eu cysylltu'n uniongyrchol â hwyluso darparu gwasanaethau.

**Dyddiadau allweddol Rownd 1**

* 21 Ebrill: gwahoddiad i wneud cais
* 2 Mehefin: dyddiad cau ar gyfer ceisiadau
* 16 Mehefin: rhoi gwybod am y penderfyniadau
* 23 Mehefin: byddwn yn anelu at wneud taliadau i ymgeiswyr llwyddiannus erbyn y dyddiad hwn
* Medi - Rhagfyr 2023: cyfnod monitro/gwerthuso

**Dyddiadau allweddol Rownd 2**

* 18 Medi: gwahoddiad i wneud cais
* 16 Hydref: dyddiad cau ar gyfer ceisiadau
* 27 Hydref: rhoi gwybod am y penderfyniadau
* 31 Hydref: byddwn yn anelu at wneud taliadau i ymgeiswyr llwyddiannus erbyn y dyddiad hwn
* Ionawr - Mawrth 2024: cyfnod monitro/gwerthuso